Informatīvais ziņojums

“Par Eiropas Savienības Vispārējo lietu padomes 2017. gada 23.-24. janvāra neformālajā sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 23.-24. janvārī Valletā (Malta) notiks Eiropas Savienības (turpmāk – ES) Vispārējo lietu padomes (turpmāk – VLP) neformālā sanāksme. VLP darba kārtībā ir iekļauti šādi jautājumi:

1. Maltas prezidentūras prioritātes;
2. Eiropas nākotne (*Our European future together*).
3. **Maltas prezidentūras prioritātes**

Sanāksmē Maltas prezidentūra iepazīstinās ar savām prioritātēm 2017. gada pirmajā pusgadā un rosinās sanāksmes dalībniekus paust viedokļus, kā šīs prioritātes pārvērst ES iedzīvotājiem jūtamos rezultātos. Malta ir izvirzījusi sešas prioritātes:

1. Migrācija;

2. Vienotais tirgus;

3. Drošība;

4. Sociālā iekļaušana;

5. Eiropas kaimiņreģioni;

6. Jūrniecības politika.

Latvijas dalība diskusijā tiks balstīta uz nacionālo pozīciju Nr.1 „Par Latvijai prioritāriem ES jautājumiem 2017. gadā”, kura tika apstiprināta Ministru kabinetā 2016. gada 8. novembrī un izskatīta Saeimas Eiropas lietu komisijā 2016. gada 9. novembrī.

Atbalstīsim Maltas prezidentūras darbu pie ES projekta ilgtspējas. Ir svarīgi pildīt pieņemtos lēmumus un sasniegt taustāmus rezultātus. Latvija īpaši atbalstīs darbu pie iniciatīvām, kas vērstas uz ES drošības stiprināšanu, sociālekonomisko attīstību un izaugsmes veicināšanu.

Maltas prezidentūras laikā būtiski turpināt ES ārējo robežu stiprināšanu un sadarbību ar nelegālās migrācijas izcelsmes un tranzīta valstīm, lai apturētu nelegālās migrācijas plūsmas uz ES. Darbā pie Kopējās Eiropas patvēruma sistēmas stiprināšanas būs svarīgi rast visām dalībvalstīm pieņemamu risinājumu.

Darbā pie Vienotā tirgus stiprināšanas vēlamies ambiciozu pieeju pakalpojumu tirgus stiprināšanā. Nozīmīga būs Maltas prezidentūras pieeja darbinieku nosūtīšanas direktīvas[[1]](#footnote-2) turpmākā izskatīšanā. Digitālā vienotā tirgus izveides ietvaros vēlamies, lai pilnvērtīgi tiktu izmantotas digitālo tehnoloģiju sniegtās iespējas un panākts uzstādītais mērķis pabeigt digitālā vienotā tirgus izveidi līdz 2018. gadam. Atbalstīsim prezidentūras darbu pie Iekšējā enerģijas tirgus izveides, tai skaitā energodrošības regulējuma un energoefektivitātes priekšlikumiem.

Latvija atbalsta Maltas prezidentūras centienus turpināt darbu ar mērķi uzlabot ES pilsoņu drošību, t.sk. pastiprinot cīņu ar terorismu un nostiprinot ES ārējās robežas.

Latvijas prioritāte joprojām ir stabilitātes un attīstības veicināšana ES austrumu un dienvidu kaimiņu reģionos.  Latvija galvenokārt ir ieinteresēta veicināt aktīvāku ES iesaisti ES dalībvalstu un Austrumu partnervalstu noturības spēju stiprināšanā kiberdrošībā un stratēģiskajā komunikācijā. Būtiski ir stiprināt ES drošības un aizsardzības spējas.

Turpināsies aktīvs darbs pie ES Globālās stratēģijas ieviešanas ārlietu un drošības politikas jomā. Latvija atbalsta ES dalībvalstu ciešāku sadarbību Kopējās drošības un aizsardzības politikas ietvaros.

1. **Eiropas nākotne**

Sanāksmē plānota arī diskusija par Eiropas nākotni, īpaši gatavojoties valstu un valdību vadītāju sanāksmei Maltā februāra sākumā, kā arī pasākumiem Romā 24.-25. martā, kas būs veltīti Romas līguma 60-gadei. Prezidentūra plāno, balstoties uz pārdomu dokumentu, rosināt viedokļu apmaiņu par to, kā kopīgi veidot Eiropas nākotni. Informatīvā ziņojuma sagatavošanas brīdī Prezidentūras pārdomu dokuments vēl nav pieejams.

Spēkā ir Latvijas nacionālā pozīcija par 2016. gada 16. septembra neformālajā ES valstu un valdību vadītāju sanāksmē Bratislavā izskatāmajiem jautājumiem, kura tika apstiprināta Ministru kabinetā 2016. gada 13. septembrī, kā arī nacionālā pozīcija par 2016. gada 28.-29. jūnija Eiropadomē izskatāmajiem jautājumiem, kura tika apstiprināta Ministru kabinetā 2016. gada 27. jūnijā un izskatīta Saeimas Eiropas lietu komisijā 2016. gada 28. jūnijā.

No Romas tikšanās mēs sagaidām spēcīgu vēstījumu, ka ES valstis ir vienotas. Tikšanās jākalpo tam, lai: a) saliedētu ES valstu līmenī, veidojot “kopīgu platformu” pirms 2019. gada Eiropas Parlamenta vēlēšanām; b) būtiski nostiprināt ES iedzīvotāju pārliecību, ka esam sadzirdējuši cilvēku bažas par drošību tās plašākajā nozīmē (fiziskā drošība, sociālekonomiskā drošība) un turpmākajā darbā ņemsim to vērā.

Fiziskās drošības jomā Latvija iestāsies par dalībvalstu sadarbības paplašināšanu un konsolidēšanu. Tas ietver ārējo robežu nostiprināšanu, nodrošinot efektīvu ES robežu un krasta kontroli, sadarbību ar trešajām valstīm, to personu kontroli, kuras ierodas Eiropā, un tiesībsargājošo institūciju sadarbības un informācijas apmaiņas pilnveidošanu, kas vērstas uz 1) vēršanos pret terorismu un tā novēršana; 2) smagās un organizētās noziedzības novēršanu un apkarošanu; 3) kibernoziedzības novēršana un apkarošana, vienlaikus stiprinot kiberdrošību; 4) terorisma finansēšanas izsekojamību, radikalizācijas prevenciju un deradikalizāciju, kā arī kritiskās infrastruktūras un viegli ievainojamo mērķu (*soft targets*) aizsardzību.

Latvijas interesēs ir veicināt labāku izpratni ES par apdraudējumiem ES austrumu reģiona drošības situācijā un nodrošināt ES līmeņa mehānismus, lai samazinātu apdraudējuma riskus; veicināt ES un NATO sadarbību, saskaņā ar 2016. gada jūnija Eiropadomes un NATO Varšavas samita augstāko amatpersonu deklarācijām; saglabāt darba kārtībā jautājumu par ES kaimiņu reģionu stabilitāti, noturību pret hibrīdo apdraudējumu un stratēģiskās komunikācijas prioritāti ES Globālās Stratēģijas īstenošanas procesā. Latvija atbalsta turpmāko darbu ES spēju attīstībai, kontekstā ar Eiropas Komisijas sagatavotajā Eiropas Aizsardzības rīcības plānā noteiktajām iniciatīvām ES militārās rūpniecības un pētniecības jomās. Svarīgi, lai tiktu nodrošināts pēc iespējas efektīvs un atklāts ES spēju attīstības iniciatīvu plānošanas un ieviešanas process, nodrošinot dalībvalstu un aizsardzības industrijas pārstāvju iesaistīšanu diskusijās par Eiropas Aizsardzības rīcības plānu un tā īstenošanu.

Latvija uzskata, ka turpmākajos gados ES prioritātei jābūt sociālekonomiskās situācijas uzlabošanai ES. Mums ir jāturpina attīstīt ES tādā virzienā, kas sniegtu maksimālas sociālekonomiskās izaugsmes un attīstības iespējas visām ES dalībvalstīm, un ir jāveicina sociāli ekonomiskās situācijas, dzīves līmeņa atšķirību mazināšana (t.s. konverģence) starp ES dalībvalstīm un reģioniem. Ir jāmazina nevienlīdzība, nabadzība un sociālā atstumtība, jāpalielina nodarbinātība, veicinot kvalitatīvu un labi apmaksātu darba vietu rašanos.

Sociālekonomiskās drošības jomā turpmākajos gados ES prioritātei jābūt arī Eirozonas pārvaldības pilnveidošanai. Ir jāvairo eirozonas stabilitāte, nodrošinot labāku un atbildīgāku ekonomisko pārvaldību arī pašās dalībvalstīs. Jāvirzās uz Ekonomikas un monetārās savienības izveides pabeigšanu.

Ir jādara viss, lai arī turpmāk un vēl efektīvāk varam izmantot visas priekšrocības, ko sniedz ES Vienotais tirgus un tā četras brīvības – brīva preču, pakalpojumu, kapitāla un darbaspēka kustība. Mums ir svarīgi, lai Latvijas uzņēmumi būtu konkurētspējīgi globālā tirgū un Vienotajā tirgū nerastos protekcionisma riski un netiktu ieviestas jaunas ierobežojošas un diskriminējošas prakses. Vienlaikus jāveicina dalībvalstu ciešāka sadarbība kopīgā cīņā pret izvairīšanos no nodokļu maksāšanas un agresīvu nodokļu plānošanu, samazinot nodokļu bāzi un novirzot peļņu (BEPS), ņemot vērā arī dalībvalstu ekonomiskās atšķirības un nacionālo kompetenci nodokļu jomā.

**2. Latvijas delegācijaES Vispārējo lietu padomes 2017. gada 23.-24. janvāra neformālajā sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Artis Bērtulis, Latvijas Republikas vēstnieks Itālijas Republikā;

 Kristīne Našeniece, Ārlietu ministrijas ES politiku un koordinācijas departamenta direktore;

 Linda Krūmiņa-Milgrāve, Latvijas Republikas vēstniecības Itālijas Republikā 2.sekretāre;

 Edvīns Severs, Ārlietu ministra biroja 3. sekretārs.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

16.01.2017. 16:04

1003

Anda Sāre, 67015929

anda.sare@mfa.gov.lv

1. **Priekšlikums Eiropas Parlamenta un Padomes Direktīvai, ar ko groza** Eiropas Parlamenta un Padomes 1996.gada 16.decembra Direktīvu 96/71/EK par darba ņēmēju norīkošanu darbā pakalpojumu sniegšanas jomā (Proposal for a Directive of the European Parliament and of the Council amending Directive 96/71/EC of the European Parliament and of the Council of 16 December 1996 concerning the posting of workers in the framework of the provision of services) [↑](#footnote-ref-2)